གསུམ་པ་དབྱེ་ན།མཚན་གཞིའི་སྒོ་ནས་སྐྱབས་འགྲོ་ཙམ་དང་ཁྱད་པར་ཅན་གཉིས་སོ།།དང་པོ་ནི་ལམ་དུ་མ་ཞུགས་པའི་སྐྱབས་འགྲོའི་སྡོམ་པ་ལྟ་བུའོ།།དེར་སྐྱབས་འགྲོའི་སྡོམ་པ་ཡོད་དེ།སེམས་བསྐྱེད་ཀྱི་སྡོམ་པ་སྐྱབས་འགྲོའི་སྡོམ་པ་ལ་བརྟེན་ནས་སྐྱེ་དགོས་པ་དྲང་དོན་མུན་སེལ་སྒྲོན་མེ་ལས་གསུངས་པའི་ཕྱིར་ཏེ།སྐྱབས་འགྲོའི་དོན་མཐོང་བྱང་ཆུབ་སེམས་ཀྱང་སྐྱེ།ཞེས་སོ།།སྐྱབས་འགྲོའི་དོན་མཐོང་ཚུལ་ནི།སྐྱོབ་བྱེད་མཆོག་གསུམ་གྱི་ཡོན་ཏན་དྲན་པའམ་མཐོང་བ་དང་།སྐྱབས་བྱ་སེམས་ཅན་གྱི་སྡུག་བསྔལ་དྲན་པའམ་མཐོང་བ་ལ་བྱེད་སྙམ།གོང་གི་གཉིས་པ་ནི།ལམ་ཞུགས་སྐྱེས་བུའི་རྒྱུད་ཀྱི་སྐྱབས་སྡོམ་ལྟ་བུའོ།།གཞན་ཡང་།ཡུལ་གྱི་སྒོ་ནས་ཡུལ་མཆོག་གནས་བཞིའམ།སངས་རྒྱས་བོན་དང་སེམས་དཔའ་གསུམ་ལ་སྐྱབས་སུ་འགྲོ་བ་གསུམ་དབྱེ་ཡོད་པ་དང་།ཡང་ན་མདོ་སྔགས་ཟུང་འབྲེལ་གྱི་དབང་དུ་བྱས་ན།ཕྱི་སངས་རྒྱས་བོན་དང་གཤེན་རབ།ནང་བླ་མ་ཡི་དམ་མཁའ་འགྲོ།གསང་བ་རྩ་དང་རླུང་དང་ཐིག་ལེ་སོགས་ལ་སྐྱབས་སུ་འགྲོ་ཚུལ་དང་།ཐེག་ཆེན་དང་།ཐེག་དམན་གྱི་དབང་དུ་བྱས་ན།རང་དོན་ཁོ་ནར་དམིགས་ནས་མཆོག་གསུམ་ལ་སྐྱབས་སུ་འགྲོ་བ་ནི།ཐེག་དམན་གྱི་སྐྱབས་འགྲོ་དང་།རང་གཞན་ཐ་དག་འཁོར་བའི་འཇིགས་པ་ལས་སྐྱབས་ཕྱིར་མཆོག་གསུམ་ལ་སྐྱབས་སུ་འགྲོ་བ་ནི་ཐེག་ཆེན་གྱི་སྐྱབས་འགྲོ་སོགས་མང་ངོ་།།བཞི་བ་སྐྱབས་ཡུལ་དངོས་ནི།རྫོགས་བྱང་དོན་དུ་གཉེར་བའི་གང་ཟག་གི་སྐྱབས་འགྲོའི་ཡུལ་ནི།ཡུལ་མཆོག་གནས་བཞིའམ།དཀོན་མཆོག་གསུམ་ལ་སྐྱབས་དགོས་པ་ཡིན་ཏེ།ལམ་རིམ་དྲུག་ཅུ་བ་ལས།ཁས་དམན་པོ་ལ་དགྲ་བྱུང་ན།།རྗེ་དཔོན་མྱུར་དུ་ཚོལ་བ་ལྟར།།འཁོར་བའི་འཇིགས་ལས་སྐྱོབས་འདོད་ན།།རིན་ཆེན་གསུམ་ལ་སྐྱབས་ཚོལ་ཞིག།ཅེས་སོ།།སྐྱབས་ཡུལ་དེ་དག་གི་ངོ་བོ་ལ།ཐེག་པ་ཐུན་མོང་གི་ལུགས་དང་ཐེག་པ་ཆེན་པོའི་ལུགས་གཉིས།དང་བོ་ནི།སྐྱབས་ཀྱི་ཡུལ་མཆོག་གང་ཞིགརྩ་བ་དང་བརྒྱུད་པས་བསྡུས་པའི་ལྷག་པའི་དྲིན་ཅན་དེ་བླ་མ་དཀོན་མཆོག་གི་མཚན་ཉིད།མཚན་གཞི།རྩ་བའི་བླ་མ་དང་དེ་ལ་བྱིན་གྱིས་རློབས་པའི་རྒྱུད་ཁུང་གི་སྟོན་པ་མན་ཆད་ཀྱི་བླ་མ་རྣམས་སོ།།སྐྱབས་ཀྱི་ཡུལ་མཆོག་གང་ཞིགཐོབ་བྱ་མཐར་ཐུག་དེ།སངས་རྒྱས་དཀོན་མཆོག་གི་མཚན་ཉིད།མཚན་གཞི་སྐུ་གསུམ་ལྟ་བུའོ།།སྐྱབས་ཀྱི་ཡུལ་མཆོག་གང་ཞིགབསྟན་པར་གྱུར་པ་དེ།བོན་དཀོན་མཆོག་གི་མཚན་ཉིད།མཚན་གཞི།སྐུ་གདུང་སྐུ་གཟུགས་བཀའ་དང་བཀའ་བརྟེན་འགོག་ལམ་གྱིས་བསྡུས་པའི་བོན་རྣམས་སོ།།སྐྱབས་ཀྱི་ཡུལ་མཆོག་གང་ཞིགབསྟན་འཛིན་དུ་གྱུར་པ་དེ།སེམས་དཔའ་དཀོན་མཆོག་གི་མཚན་ཉིད།མཚན་གཞི།ཐེག་དམན་འཕགས་པ་དང་།ཐེག་ཆེན་གྱི་གང་ཟག་རྣམས་སོ།།